Meining: Aliøki í Víkum onga umhvørvisgóðkenning Í Víkum, Vágar 2017-09-04 08: 24 Kári Thomsen Tað kom dátt við hjá nógvum at hoyra at alifyritøkan Luna hevur fingið loyvi at ala vestantil á Vágoynni út fyri Víkar. Eit náttúruøki, ið ber av í vakurleika og har so at siga einasta friðing av serstakari náttúru í landinum er framd sambært Nátúrufriðingarlógini. Fjallavatn varð friðað tá SEV vildi taka vatnið til brunn til orkuverk, men lukkutíð fekk Føroya Náttúruverndarfelag við góðum stuðuli frá fólki í Vágum sett ein stoppara fyri hesi miklu oyðing. Hvussu komast kann fram til at Sørvágsfjørður og allur vestari partur av Vágoy er ein fjørður, er ikki at skilja, men sæst á yvirliti fyri aling, at so at siga allar Føroyar eru lagdar út til "alifirðir" og við hópin av aliøkum. Løgtingslóg Nr. 134 frá 1988 um umhvørvisvernd hevur til kapitul 5 um serliga dálkandi virkir v. m. ásett í § 26, at "fyritøkur, virkir ella útbúnaðir, ið eru at finna í fylgiskjalinum til lógina, mugu ikki verða gjørd ella farin undir, fyrr enn góðkenning er givin til slíkt. Nevndu fyritøkur (herundir aling), virkir, ella útbúnaður mugu ikki víðkast ella broytast byggifrøðiliga ella rakstrarliga á ein hátt, ið nertir við dálakingarviðurskifti virkisins, fyrr enn víðkanin ella broytingin er góðkend. Náttúru- og umhvørvisvernd hevur púrt onga raðfesting, og hevur so at siga aldrin havt eina slíka. Nátúrufriðingarlógin savnar enn dust í landsstýrinum, og fráboðað er at nú skal lógin leggjast fyri ting, alt meðan niðurlagingin af føroyskari náttúru og umhvørvi á landi og sjógvi bara versnar. Lógin um umhvørvisvernd verður tamba og toygd og satt at siga missnýtt á grovasta hátt-sjálvt um aðaltátturin í lógini er at "tryggja teir eginleikar í ytra umhvørvinum, ið eru av týdningi fyri heilsufrøðiligu og rekreativu lívskorunum hjá menniskjum og fyri varðveiting av einum fjøltáttaðum djóra- og plantulívi." Kári Thomsen Sum haldari fært tú atgongd til alt tilfar í blaðnum á netinum, umframt tíðindi. Trýst á "Tekna hald" og skráset teg